Lokalni izbori u Bosni i Hercegovini 2020 (Mostar)
Lokalni izbori za izbor 35 vijećnika Gradskog vijeća grada Mostar održani su 20. decembra 2020. Izbori su održani na 150 biračkih mjesta, a pravo glasa imalo je 100.864 glasača. Glasati se moglo izlaskom na biračko mjesto, preko mobilnih timova i poštom. Ovi izbori su bili prvi izbori nakon posljednjih održanih 2008, nakon što je u julu 2020. postignut politički sporazum između Stranke demokratske akcije (SDA) i Hrvatske demokratske zajednice Bosne i Hercegovine (HDZ BiH), te su usvojeni izborni amandmani i implementirana odluka Evropskog suda za ljudska prava u slučaju Baralija protiv Bosne i Hercegovine. Izbori u Mostaru se održavaju po mješovitom proporcionalnom sistemu predstavljanja, gdje se biraju 35 gradskih vijećnika, od kojih je 22 vijećnika izabrano iz šest različitih gradskih područja i 13 sa gradske liste. Gradsko vijeće mora imati minimalno četiri vijećnika iz svakog konstitutivnog naroda i jednog iz reda Ostalih, a niko od njih ne može imati više od 15 vijećnika. Glasači dobijaju dva listića, jedan za gradsku izbornu jedinicu i jedan za gradsko područje odakle glasaju. Gradonačelnik se bira indirektno, te samo vijećnik Gradskog vijeća može biti kandidat. Njega bira i smjenjuje Gradsko vijeće dvotrećinskom većinom.